31974R1709
L 180/15
JURNALUL OFÍCIAL AL UNIUNII EUROPENE
REGULAMENTUL (CEE) NR. 1709/74 AL COMISIEI
din 2 iulie 1974
privind clasificarea anumitor mărfuri la subpoziția 20.06 B I din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 97/69 al Consiliului din 16 ianuarie 1969 privind măsurile care trebuie luate pentru aplicarea uniformă a nomenclaturii Tarifului Vamal Comun (1), astfel cum a fost modificat ultima dată prin actul anexat tratatului privind aderarea unor noi state membre la Comunitatea Economică Europeană și la Comunitatea Europeană a Energiei Atomice (2), semnat la Bruxelles la 22 ianuarie 1972, în special articolul 3,
întrucât, pentru a asigura aplicarea uniformă a nomenclaturii Tarifului Vamal Comun, este necesară stabilirea unor dispoziții privind clasificarea cireșelor prezentate într-un amestec de apă și alcool etilic pentru a se asigura conservarea lor provizorie, și utilizate în special la fabricarea produselor din ciocolată;
întrucât poziția 08.11 din Tariful Vamal Comun anexat la Regulamentul (CEE) nr. 950/68 al Consiliului din 28 iunie 1968 (3), astfel cum a fost modificat ultima dată prin Regulamentul (CEE) nr. 1615/74 al Consiliului din 25 iunie 1974 (4), se referă la „fructele conservate provizoriu (de exemplu, cu ajutorul gazului sulfuros sau în apă sărată, sulfurată sau cu adaos de alte substanțe care le asigură conservarea provizorie), dar improprii pentru consum în această stare”;
întrucât, din notele explicative la Nomenclatura din Bruxelles rezultă că poziția 08.11 menționată anterior se aplică fructelor care au fost supuse unui tratament cu unicul scop de a le conserva provizoriu în timpul transportului și depozitării înainte de utilizarea finală, nefiind totuși proprii pentru consum în această stare; întrucât această poziție exclude, prin urmare, fructele care au făcut obiectul unui tratament în urma căruia nu devin improprii pentru consumul uman;
întrucât cireșele prezentate într-un amestec de apă și alcool etilic, cu o concentrație de alcool suficientă pentru a asigura conservarea lor pentru o perioadă de timp limitată, nu devin improprii pentru consum în această stare; întrucât, în consecință, cireșele tratate astfel nu pot fi incluse la poziția 08.11;
întrucât, în schimb, subpoziția 20.06 B I din Tariful Vamal Comun se referă la fructele altfel preparate sau conservate, cu adaos de alcool, proprii pentru consum în această stare;
întrucât, în consecință, cireșele descrise anterior pot fi încadrate numai în subpoziția 20.06 B I din Tariful Vamal Comun;
întrucât măsurile prevăzute de prezentul regulament sunt conforme cu avizul Comitetului pentru nomenclatura Tarifului Vamal Comun,
ADOPTĂ PREZENTUL REGULAMENT:
Articolul 1
Cireșele prezentate într-un amestec de apă și alcool etilic trebuie clasificate în Tariful Vamal Comun, ca fructe proprii pentru consum în această stare, la subpoziția
20.06
Fructe altfel preparate sau conservate, cu sau fără adaos de zahăr sau alcool, proprii pentru consum în această stare:
B.
altele:
I.
cu adaos de alcool.
Articolul 2
Prezentul regulament intră în vigoare în a douăzeci și una zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 1974.